CELEX: 32015R2401
Language: lt
Date: 2015-10-02 00:00:00
Title: 2015 m. spalio 2 d. Komisijos deleguotasis reglamentas (ES, Euratomas) 2015/2401 dėl Europos politinių partijų ir fondų registro turinio ir veikimo

19.12.2015   
            
            
               LT
            
            
               Europos Sąjungos oficialusis leidinys
            
            
               L 333/50
            
         KOMISIJOS DELEGUOTASIS REGLAMENTAS (ES, Euratomas) 2015/2401
   2015 m. spalio 2 d.
   dėl Europos politinių partijų ir fondų registro turinio ir veikimo
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į Europos atominės energijos bendrijos steigimo sutartį,
   atsižvelgdama į 2014 m. spalio 22 d. Europos Parlamento ir Tarybos reglamentą (ES, Euratomas) Nr. 1141/2014 dėl Europos politinių partijų ir Europos politinių fondų statuto ir finansavimo (1), ypač į jo 7 straipsnio 2 dalį ir 8 straipsnio 3 dalies a punktą,
   kadangi:
   
               (1)
            
            
               Reglamentu (ES, Euratomas) Nr. 1141/2014 Europos politinių partijų ir Europos politinių fondų institucija (toliau – institucija) yra įpareigota įkurti ir valdyti Europos politinių partijų ir fondų registrą (toliau – registras);
            
         
               (2)
            
            
               registre turėtų būti saugomi duomenys, informacija ir dokumentai, pateikti kartu su prašymais registruoti kaip Europos politinę partiją ar Europos politinį fondą, taip pat visi vėlesni duomenys, informacija ir dokumentai, kuriuos Europos politinė partija ar Europos politinis fondas pateikė pagal šį reglamentą;
            
         
               (3)
            
            
               kad galėtų visavertiškai vykdyti savo pareigas, susijusias su registru, institucija turėtų gauti reikalingą informaciją ir patvirtinamuosius dokumentus;
            
         
               (4)
            
            
               registru turėtų būti teikiama viešoji paslauga skaidrumo, atskaitomybės ir teisinio tikrumo tikslais. Dėl šios priežasties institucija turėtų registrą tvarkyti taip, kad būtų suteikiama derama prieiga prie jame saugomos informacijos ir ši informacija būtų patvirtinama, kartu laikydamasi asmens duomenų apsaugos įsipareigojimų pagal Reglamento (ES, Euratomas) Nr. 1141/2014 33 straipsnį ir šių įsipareigojimų taip pat laikydamasi eidama duomenų valdytojo pareigas, kaip apibrėžta Europos Parlamento ir Tarybos reglamente (EB) Nr. 45/2001 (2);
            
         
               (5)
            
            
               institucija turėtų teikti standartinius išrašus iš registro, kuriuose nurodoma pagal Reglamento (ES, Euratomas) Nr. 1141/2014 7 straipsnio 3 dalį Komisijos priimtame Įgyvendinimo reglamente nustatyta informacija;
            
         
               (6)
            
            
               sprendimus dėl registro veikimo sąlygų, kurios turėtų būti proporcingos, savo nuožiūra turėtų priimti institucija;
            
         
               (7)
            
            
               registras turėtų veikti atskirai nuo Europos Parlamento pagal Reglamento (ES, Euratomas) Nr. 1141/2014 32 straipsnį sukurtos interneto svetainės, tačiau kai kurie registre saugomi dokumentai turėtų būti toje interneto svetainėje viešai skelbiami,
            
         PRIĖMĖ ŠĮ REGLAMENTĄ:
   1 straipsnis
   Registro turinys
   1.   Registre saugomi šie su Europos politinėmis partijomis ir Europos politiniais fondais susiję dokumentai, įskaitant jų atnaujinimus, jei tokių yra:
   
               a)
            
            
               statutas, įskaitant Reglamento (ES, Euratomas) Nr. 1141/2014 4 ir 5 straipsniuose nurodytus visus privalomus duomenis ir jų pakeitimus;
            
         
               b)
            
            
               deramai užpildyta ir pasirašyta standartinė deklaracija, pateikiama Reglamento (ES, Euratomas) Nr. 1141/2014 priede;
            
         
               c)
            
            
               prireikus prie statuto pridedamas Europos politinės partijos ir su ja susijusio fondo, jei toks yra, finansinės, valdymo ir administravimo struktūros išsamus apibūdinimas, iš kurio būtų matyti aiškus abiejų subjektų atskyrimas;
            
         
               d)
            
            
               jei privaloma teikti valstybėje narėje, kurioje yra pareiškėjo būstinė, tos valstybės narės pareiškimas, kuriuo patvirtinama, kad pareiškėjas yra įvykdęs visus atitinkamus nacionalinius prašymo teikimo reikalavimus, o jo statutas atitinka visas taikytinas nacionalinės teisės nuostatas;
            
         
               e)
            
            
               visi valstybių narių valdžios institucijų išduoti dokumentai ar siųsti laiškai, susiję su šiame straipsnyje nurodytais dokumentais ar informacija.
            
         2.   Be 1 dalyje nurodytų dokumentų, registre saugomi šie su Europos politinėmis partijomis susiję dokumentai:
   
               a)
            
            
               teikiančio subjekto vadovo arba pirmininko deramai pasirašytas prašymas registruoti kaip Europos politinę partiją;
            
         
               b)
            
            
               paskutinių Europos Parlamento rinkimų oficialių rezultatų kopija, kai teikiamas registracijos prašymas, ir kiekvienų paskesnių Europos Parlamento rinkimų oficialių rezultatų kopija, kai Europos politinė partija jau registruota;
            
         
               c)
            
            
               jei Europos politinę partiją sudaro fiziniai asmenys, bent septynių asmenų iš skirtingų valstybių narių, kurių kiekvienas turi išrinkto Europos Parlamento arba nacionalinio ar regioninio parlamento ar asamblėjos nario mandatą, pasirašytas pareiškimas, kuriuo patvirtinamas jų ketinimas tapti atitinkamos Europos politinės partijos nariais; taip pat reikėtų pridėti pakeitimus, atsiradusius dėl Europos Parlamento arba nacionalinių ar regioninių parlamentų rinkimų rezultatų arba dėl pasikeitusios narių sudėties, arba dėl abiejų priežasčių;
            
         
               d)
            
            
               jei pareiškėjas yra Europos Parlamento rinkimuose dar nedalyvavusi politinė partija, raštiškas jos viešai pareikšto ketinimo dalyvauti kituose Europos Parlamento rinkimuose įrodymas, kuriame taip pat nurodomos susijusios nacionalinės ar regioninės (arba abi) politinės partijos, ketinančios per rinkimus iškelti kandidatus;
            
         
               e)
            
            
               prie statuto pridedamas esamas partijų narių sąrašas, kuriame nurodomas kiekvienos partijos narės tikslus pavadinimas, jo santrumpa, narystės rūšis ir valstybė narė, kurioje ji įsteigta.
            
         3.   Be 1 dalyje nurodytų dokumentų, registre saugomi šie su Europos politiniais fondais susiję dokumentai:
   
               a)
            
            
               prašymą teikiančio subjekto vadovo arba pirmininko ir Europos politinės partijos, su kuria prašymą teikiantis politinis fondas yra susijęs, vadovo arba pirmininko deramai pasirašytas prašymas registruoti kaip Europos politinį fondą;
            
         
               b)
            
            
               valdybos narių sąrašas, kuriame nurodoma kiekvieno nario pilietybė;
            
         
               c)
            
            
               esamas organizacijų narių sąrašas, kuriame nurodomas kiekvienos organizacijos narės tikslus pavadinimas, jo santrumpa, narystės rūšis ir valstybė narė, kurioje ji įsteigta.
            
         4.   Registre atnaujinama ši su kiekviena registruota Europos politine partija ir kiekvienu Europos politiniu fondu susijusi informacija:
   
               a)
            
            
               subjekto rūšis (Europos politinė partija ar Europos politinis fondas);
            
         
               b)
            
            
               registracijos numeris, kurį institucija priskyrė pagal Komisijos įgyvendinimo reglamentą dėl registracijos numerių sistemos, taikytinos Europos politinių partijų ir Europos politinių fondų registrui, ir registro teikiamuose standartiniuose išrašuose teikiamos informacijos išsamių taisyklių;
            
         
               c)
            
            
               tikslus pavadinimas, jo santrumpa ir logotipas;
            
         
               d)
            
            
               valstybė narė, kurioje yra Europos politinės partijos arba Europos politinio fondo būstinė;
            
         
               e)
            
            
               jei būstinės valstybėje narėje leidžiama vienalaikė registracija, atitinkamos registruojančios institucijos pavadinimas, adresas ir interneto svetainė (jei yra);
            
         
               f)
            
            
               būstinės adresas, adresas korespondencijai, jei kitas, e. pašto ir interneto svetainės (jei yra) adresas;
            
         
               g)
            
            
               Europos politinės partijos arba Europos politinio fondo registracijos data ir, jei taikytina, išregistravimo data;
            
         
               h)
            
            
               jei Europos politinė partija ar Europos politinis fondas buvo įsteigti pakeitus valstybėje narėje registruoto subjekto teisinį subjektiškumą, to subjekto tikslus pavadinimas ir teisinis statusas, įskaitant visus nacionalinius registracijos numerius;
            
         
               i)
            
            
               statuto patvirtinimo data ir visų pakeitimų patvirtinimo datos;
            
         
               j)
            
            
               Europos politinės partijos arba atitinkamais atvejais jos partijų narių narių, kurie yra Europos Parlamento nariai, skaičius;
            
         
               k)
            
            
               jei taikytina, su Europos politine partija susijusio Europos politinio fondo pavadinimas ir registracijos numeris;
            
         
               l)
            
            
               Europos politinių fondų atveju – susijusios Europos politinės partijos pavadinimas ir registracijos numeris;
            
         
               m)
            
            
               asmenų, kurie yra organų nariai arba eina pareigas, dėl kurių jiems suteikti administracinio, finansinio ir teisinio atstovavimo įgaliojimai, tapatybė, įskaitant vardą, pavardę, gimimo datą, pilietybę ir nuolatinę gyvenamąją vietą, aiškiai nurodant jų atskirą ar bendrą kompetenciją ir įgaliojimus įpareigoti subjektą trečiųjų šalių atžvilgiu ir atstovauti subjektui teismo procesuose.
            
         5.   Registre visi 1–4 dalyse nurodyti dokumentai ir informacija saugomi neribotą laikotarpį.
   2 straipsnis
   Papildoma informacija ir patvirtinamieji dokumentai
   Be Reglamento (ES, Euratomas) Nr. 1141/2014 8 straipsnio 2 dalyje nurodytų privalomų dokumentų, prašymą registruoti teikiantys pareiškėjai ir registruotos Europos politinės partijos ir Europos politiniai fondai institucijai pateikia 1 straipsnyje nurodytus dokumentus ir informaciją, taip pat visus jų atnaujinimus.
   Institucija gali Europos politinių partijų ir Europos politinių fondų paprašyti papildyti neišsamius arba ištaisyti pasenusius pateiktus dokumentus ir informaciją.
   3 straipsnis
   Registro teikiamos paslaugos
   1.   Institucija nustato standartinių išrašų iš registro formą. Institucija standartinį išrašą bet kuriam fiziniam arba juridiniam asmeniui pateikia per dešimt darbo dienų nuo prašymo gavimo dienos.
   2.   Kai institucija yra kompetentinga pagal Reglamentą (ES, Euratomas) Nr. 1141/2014, ji, gavusi prašymą, patvirtina, kad standartiniame išraše pateikta jos turima informacija yra teisinga, aktuali ir atitinkanti taikytinus Sąjungos teisės aktus.
   Kai institucija nėra kompetentinga pagal Reglamentą (ES, Euratomas) Nr. 1141/2014, ji, gavusi prašymą, patvirtina, kad, sprendžiant iš visų jos atliktų pagrįstų patikrinimų, standartiniame išraše pateikta informacija yra pati teisingiausia, aktualiausia ir visiškai atitinkanti taikytinus Sąjungos teisės aktus. Atliekant šiuos patikrinimus taip pat prašoma atitinkamų valstybių narių valdžios institucijų patvirtinti informaciją tokiu mastu, kokiu toms valdžios institucijoms tai leidžiama pagal nacionalinės teisės aktus. 1 dalyje nurodytas terminas šioje pastraipoje nurodytiems prašymams netaikomas.
   Atlikdama šioje dalyje nurodytą patvirtinimą, institucija aiškiai nurodo, ar pagal Reglamentą (ES, Euratomas) Nr. 1141/2014 ji yra kompetentinga.
   3.   Gavusi prašymą, institucija pateikia 2 dalyje nurodytą patvirtinimą Sąjungos institucijoms bei įstaigoms ir valstybių narių valdžios institucijoms ir teismams. Be to, gavusi prašymą, ji tokį patvirtinimą dėl jų statuso teikia ir Europos politinėms partijoms arba Europos politiniams fondams.
   Gavusi tinkamai pagrįstą prašymą, institucija taip pat gali teikti tokį patvirtinimą bet kuriam fiziniam arba juridiniam asmeniui, kai to reikia teisinėms arba administracinėms procedūroms.
   4.   Institucija išsamiai nustato prašymų išduoti standartinius išrašus teikimo, standartinių išrašų išdavimo ir patvirtinimo tvarką, įskaitant tas paslaugas teikiant naudotinas elektronines priemones.
   4 straipsnis
   Įsigaliojimas
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2015 m. spalio 2 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 317, 2014 11 4, p. 1.
   
      (2)  2000 m. gruodžio 18 d. Europos Parlamento ir Tarybos reglamentas (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (OL L 8, 2001 1 12, p. 1).